৪ দিনেই ১০ লক্ষ পুণ্যার্থী, দিঘার জগন্নাথধামে রোজই নামছে ভক্তের ঢল

ওয়েব ডেস্ক: অক্ষয় তৃতীয়ার পুণ্য লগ্নে সর্বসাধারণের খুলে গিয়েছে দিঘার (Digha) জগন্নাথ মন্দিরের (Jagannath Temple) দরজা। আর মন্দির উদ্বোধনের পর থেকেই পুণ্যার্থীদের ঢল নেমেছে দিঘার জগন্নাথধামে। মাত্র চার দিনের মধ্যেই মন্দিরের দর্শনার্থীর (Devotee) সংখ্যা ১০ লক্ষ ছাড়িয়েছে। সম্প্রতি এই তথ্য দিয়েছেন ইসকন কলকাতার ভাইস প্রেসিডেন্ট রাধারামণ দাস। তিনি আরও জানিয়েছেন যে, আগামী দিনে দিঘার জগন্নাথ মন্দিরে দর্শনার্থীর সংখ্যা আরও বাড়ার সম্ভাবনা রয়েছে।

রাজ্য সরকারের উদ্যোগে মুখ্যমন্ত্রী মমতা বন্দ্যোপাধ্যায়ের (Mamata Banerjee) হাত ধরে সৈকত নগরী দিঘায় গড়ে উঠেছে এই জগন্নাথ মন্দির। অক্ষয় তৃতীয়ার দিনে দেবদেবীর প্রাণ প্রতিষ্ঠার পর সেদিনই আনুষ্ঠানিকভাবে মন্দিরের দ্বারোদ্ঘাটন হয়। সকল ধর্ম, জাতি ও সম্প্রদায়ের মানুষের জন্য মন্দিরের দরজা উন্মুক্ত—এমনটাই জানানো হয়েছে মন্দির কর্তৃপক্ষের তরফে। স্বাভাবিকভাবেই রাজ্যের নানা প্রান্ত থেকে এবং প্রতিবেশী রাজ্য থেকেও হাজার-হাজার মানুষ পুণ্য লাভের আশায় ছুটে আসছেন দিঘায়।

আরও পড়ুন: রেজাল্ট শুনেই ঘাটালের কৃতী ছাত্রকে ফোন, কী বললেন সাংসদ দেব?

প্রতিদিন সকাল ৬টা থেকে রাত ৯টা পর্যন্ত মন্দির খোলা থাকছে। দর্শনার্থীরা জানাচ্ছেন, মন্দিরের ভিতরে পুজো-ব্যবস্থা অত্যন্ত সুষ্ঠু ও সুচারু। যার ফলে লাইনে দাঁড়িয়েও দীর্ঘক্ষণ অপেক্ষা করতে হচ্ছে না কাউকে। বিপুল জনসমাগম সামলাতে নিরাপত্তাব্যবস্থাও কড়া করা হয়েছে। ফলে নির্বিঘ্নে পুজো দিতে পারছেন ভক্তরা।

এদিকে মন্দিরের স্থাপত্যশৈলীও নজর কাড়ছে সকলের। রাজস্থানের গোলাপি বেলেপাথরে নির্মিত এই মন্দির তৈরিতে কাজ করেছেন প্রায় ৮০০ রাজস্থানি কারিগর। মন্দিরের প্রধান প্রবেশদ্বারে রয়েছে কালো পাথরের তৈরি ৩৪ ফুট উঁচু ১৮ মুখী অরুণ স্তম্ভ, যার শীর্ষে রয়েছে অরুণা মূর্তি। সিংহদ্বার দিয়ে প্রবেশ করলেই সোজাসুজি দেখা যাবে জগন্নাথদেবের বিগ্রহ।

দেখুন আরও খবর: